VENDIM
Nr. 93, datë 12.2.2025

PËR DISA NDRYSHIME DHE SHTESA NË VENDIMIN NR. 31, DATË 17.1.2018, TË KËSHILLIT TË MINISTRAVE, “PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA PROJEKTI ‘REHABILITIMI I LUMIT GJANICË, FIER’”

Në mbështetje të nenit 100 të Kushtetutës dhe të neneve 5, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, të ndryshuar, me propozimin e zëvendëskryeministrit dhe ministrit të Infrastrukturës dhe Energjisë, Këshilli i Ministrave

VENDOSI:

1. Në vendimin nr. 31, datë 17.1.2018, të Këshillit të Ministrave, bëhen këto ndryshime dhe shtesa:
a) Në pikën 3, vlera “... 402 655 835 (katërqind e dy milionë e gjashtëqind e pesëdhjetë e pesë mijë e tetëqind e tridhjetë e pesë) lekë ...” zëvendësohet me “... 406 393 235 (katërqind e gjashtë milionë e treqind e nëntëdhjetë e tre mijë e dyqind e tridhjetë e pesë) lekë ...”;
b) Pika 4 ndryshohet, si më poshtë vijon:
“4. Vlera e përgjithshme e shpronësimit për pasuritë “truall” dhe “objekt”, prej 406 393 235 (katërqind e gjashtë milionë e treqind e nëntëdhjetë e tre mijë e dyqind e tridhjetë e pesë) lekësh, përballohet:
a) vlera prej 402 655 835 (katërqind e dy milionë e gjashtëqind e pesëdhjetë e pesë mijë e tetëqind e tridhjetë e pesë) lekësh, nga llogaria “Fondi i shpronësimeve”, në Bankën e Shqipërisë;
b) vlera prej 3 737 400 (tre milionë e shtatëqind e tridhjetë e shtatë mijë e katërqind) lekësh, nga buxheti i Bashkisë Fier.”.
2. Tabelës bashkëlidhur vendimit në fuqi i shtohet tabela, që i bashkëlidhet këtij vendimi.
3. Shpenzimet procedurale, në vlerën prej 50 000 (pesëdhjetë mijë) lekë, përballohen nga buxheti i Bashkisë Fier.
4. Ngarkohen Ministria e Infrastrukturës dhe Energjisë, Bashkia Fier, Agjencia Shtetërore për Shpronësimin dhe Agjencia Shtetërore e Kadastrës, Drejtoria Vendore Fier, për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

ZËVENDËSKRYEMINISTËR
Belinda Balluku

